**Sigrun Elisabeth Vågeng** (født 29. oktober 1950 i Kristiansund) er en norsk tidligere funksjonær og embetskvinne. Hun var fra 2015 til 2020 Norges arbeids- og velferdsdirektør, og var dermed leder for den statlige Arbeids- og velferdsetaten (herunder Arbeids- og velferdsdirektoratet) og den felles statlig-kommunale Arbeids- og velferdsforvaltningen (NAV). Hun kom under sterk kritikk i Trygdeskandalen i 2019–2020, og som følge av dette trakk hun seg i 2020 fra stillingen, før åremålsperiodens utløp.

Hun var administrerende direktør i KS til 2013, da hun sluttet etter en konflikt med styreleder Gunn Marit Helgesen. Etter dette var hun daglig leder i Statens institutt for forbruksforskning til hun ble utnevnt til arbeids- og velferdsdirektør.

Utdannelse
----------

Vågeng er utdannet cand.mag. i 1975 med grunnfag i fransk, engelsk og statsvitenskap fra Universitetet i Oslo. Hun tok i 2001 også videreutdannelse i form av *Master of business administration i strategisk ledelse* fra NHH Executive, et kurstilbud for voksne arbeidstagere som har en samarbeidsavtale med Norges handelshøyskole. Hun har også kurs i personaladministrasjon og organisasjonsutvikling fra Handelshøyskolen BI.

Karriere
--------

Vågeng var fra 1980 til 1990 personalsjef på Grand Hotel i Oslo. Hun var direktør i Norsk hotell- og restaurantforbund fra 1990 til 1994. Fra 1994 til 2001 arbeidet hun i Prosessindustriens Landsforening, først som leder for Kompetansesenteret og siden som leder for arbeidsgiveravdelingen i denne organisasjonen. Fra 2001 til 2009 ledet hun avdelingen for arbeidslivspolitikk i Næringslivets Hovedorganisasjon (NHO).

Vågeng var administrerende direktør i KS fra 2009 til 2013. Hun gikk av med umiddelbar virkning 14. oktober 2013 som følge av en langvarig konflikt med styreleder i KS, Gunn Marit Helgesen. Hun var daglig leder i Statens institutt for forbruksforskning fra 2013 til 2015.

Fra mars 2014 til mars 2015 ledet hun et utvalg som skulle komme med forslag til hvordan Nav-organisasjonen kunne forbedres.

### Arbeids- og velferdsdirektør

Vågeng ble utnevnt til arbeids- og velferdsdirektør av regjeringen Solberg ved arbeidsminister Robert Eriksson (Fremskrittspartiet) den 18. september 2015. Eriksson hadde da havnet i konflikt med både den forrige arbeids- og velferdsdirektøren Joakim Lystad, som var utnevnt av den forrige rødgrønne regjeringen, og med sitt eget embetsverk i departementet, og måtte selv forlate regjeringen få måneder senere blant annet som følge av en «ekstremt dårlig tone» med sitt embetsverk. Eriksson gav Vågeng en årslønn på 1,85 millioner kroner, rundt en halv million mer enn forgjengeren.

### Trygdeskandalen

Utdypende artikkel: Trygdeskandalen

Hun var leder av NAV under Trygdeskandalen 2019–2020, da Trygderetten påpekte at folketrygdlovens krav om å oppholde seg i Norge dersom en var mottaker av enkelte ytelser fra NAV var i strid med EØS-avtalen. Som følge av dette kom hun under sterk kritikk og det kom sterke krav blant annet fra stortingspolitikere om at hun måtte gå av. Det kom frem at NAV hadde hatt kunnskap om Trygdeskandalen siden februar 2019, uten å informere departementet før i august samme år. Robert Erikssons etterfølger som arbeids- og sosialminister, Anniken Hauglie (H), ville som følge av dette ikke svare på om hun hadde tillit til Vågeng.

Som følge av saken trakk Vågeng seg i 2020 fra stillingen, før åremålsperiodens utløp og før hun opprinnelig skulle gå av; på det tidspunktet hadde Fremskrittspartiet forlatt regjeringen. Fra 2020 er Vågeng pensjonist.

Referanser
----------

1. ↑  regjeringen.no Sigrun Vågeng blir ny arbeids- og velferdsdirektør 18.09.2015
2. 1 2  «- Nav-sjefen bør gå av». *TV 2* **(norsk)**. 5. november 2019. Besøkt 20. juli 2020.  `|fornavn1=` mangler `|etternavn1=` i Authors list (hjelp)
3. 1 2  Lofstad, Ralf (29. oktober 2019). «Professor: - Vågeng må gå». *Dagbladet.no* **(norsk)**. Besøkt 20. juli 2020.
4. 1 2  «Nav-sjef Sigrun Vågeng går av før tiden». *e24.no*. 4. februar 2020. Besøkt 20. juli 2020.
5. ↑  Robert Gjerde: *Naveren* - Portrettintervju i Aftenposten/Lørdag 20. juni 2020
6. ↑  arbeidsmiljo.no, 2005: Sigrun Vågeng Arkivert 23. oktober 2013 hos Wayback Machine.
7. ↑  Nationen, 2. april 2009: Vågeng ny direktør i KS Arkivert 4. april 2009 hos Wayback Machine.
8. ↑  Danbolt, Marte (15. oktober 2013). «(+) Langvarig maktkamp i KS-toppen». *www.kommunal-rapport.no* **(norsk)**. Besøkt 20. juli 2020.
9. ↑  Et Nav med muligheter. Bedre brukermøter, større handlingsrom, og tettere på arbeidsmarkedet (Sluttrapport fra Ekspertgruppen (pdf), 243 sider) april 2015
10. ↑  ««En liten mann fra Verdal»». *www.dagsavisen.no* **(norsk)**. 22. september 2016. Besøkt 20. juli 2020.
11. ↑  Ringheim, Gunnar; Landsend, Merete (18. september 2015). «Her er den nye Nav-direktøren». *Dagbladet.no* **(norsk)**. Besøkt 20. juli 2020.
12. ↑  Holm-Nilsen, Sverre (2. november 2019). «Offer for trygdeskandalen ber Vågeng gå av». *NRK*. Besøkt 20. juli 2020.
13. ↑  «Anniken Hauglie med sjokkbrev: NAV kjente til straffesaker i februar». *www.vg.no*. 25. november 2019. Besøkt 20. juli 2020.
14. ↑  «Nav-direktøren med bredside mot Stortinget for koronavedtakene». *www.aftenposten.no*. 24. juni 2020. Besøkt 20. juli 2020.

Eksterne lenker
---------------

* «Hun deler ut 14.000 kroner - i sekundet», artikkel i *Aftenposten* 12. desember 2015
* Portrettintervju Magma 3/2016

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF
 |